再用前韵  其一
作者：彭汝礪
朝代：宋

paragraphs: 朝日薰酣晨露洗，中林入夜幽香起。
燭與花明月影中，月和燭照花陰裏。
光華混雜不可認，刻畫雖工難比似。
燭偏月下花亦別，疏影橫從俱可喜。
使君白頭衰久矣，空惜流年去如水。
作詩與花雪羞恥，多材自屬佳公子。
青春九十今能幾，不當祇作常時比。
莫令俗事一關心，可厭浩歌頻到耳。